SPRC บวกกว่า 3% โบรกฯ เชียร์ “ซื้อ” ชูเป้า 15.50 บ.
SPRC บวกกว่า 3% โดยปิดตลาดวันนี้อยู่ที่ 14.40 บาท บวก 0.50 บาท หรือ 3.60% สูงสุดที่ 14.50 บาท ต่ำสุดที่ 14 บาท มูลค่าซื้อขายที่ 281.30 ล้านบาท ด้าน บล.ไอร่า แนะ “ซื้อ” ชูเป้า 15.50 บาท คาดกำไร Q2 โตเด่น
11 ก.ค. 2560

ผู้สื่อข่าวรายงานว่า ราคาหุ้น บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC โดยปิดตลาดวันนี้อยู่ที่ 14.40 บาท บวก 0.50 บาท หรือ 3.60% สูงสุดที่ 14.50 บาท ต่ำสุดที่ 14 บาท มูลค่าซื้อขายที่ 281.30 ล้านบาท ขณะที่ดัชนีตลาดหุ้นไทยโดยรวมลบ 0.01%

ด้าน บล.ไอร่า ระบุในบทวิเคราะห์ (7 ก.ค.) แนะนำ “ซื้อ” SPRC ให้ราคาเป้าหมาย 15.50 บาท โดยคาดว่าผลการดำเนินงานของ SPRC ในช่วงไตรมาส 2/60 จะมีกำไรสุทธิ 1.88 พันล้านบาท ยังคงแข็งแกร่งจากค่าการกลั่นที่ลดลงเล็กน้อย แต่ยังคงอยู่ในระดับสูง โดยเฉพาะค่าการกลั่นของน้ำมันเบนซินในช่วงไตรมาส 2/60 อยู่ที่ 14.2 เหรียญสหรัฐฯต่อบาร์เรล ในขณะที่ช่วงไตรมาส 2/60 คาดว่าจะมีผลขาดทุนจากสต็อกน้ำมัน ตามราคาน้ำมันดิบที่ลดลงในช่วงปลายไตรมาส 2/60 และคาดจะมีกำไรจากอัตราแลกเปลี่ยนจากการแข็งค่าของค่าเงินบาท
ทั้งนี้ ยังคาดว่าผลการดำเนินงานในปี 60 จะมีกำไรสุทธิ 6.73 พันล้านบาท ในขณะที่ SPRC ยังไม่มีโครงการลงทุนขนาดใหญ่ ส่งผลให้มีความสามารถในการจ่ายปันผลได้สูง คาดผลตอบแทนจากเงินปันผลที่ 7.0%